Tenismanul spaniol Carlos Alcaraz, numărul 3 mondial şi deţinătorul trofeului, a fost eliminat în sferturile de finală ale turneului ATP Masters 1.000 de la Madrid, fiind învins în trei seturi, 4-6, 6-3, 6-2, de Andrei Rublev.
Rublev, cap de serie numărul şapte, s-a impus după două ore de joc în faţa lui Alcaraz, câştigătorul ultimelor două ediţii ale competiţiei din capitala Spaniei, notează Agerpres.
Rusul a obţinut a 19-a sa victorie în circuitul profesionist de la debutul sezonului, urmând să-l înfrunte în semifinale la Madrid pe câştigătorul meciului dintre americanul Taylor Fritz şi argentinianul Francesco Cerundolo.
Este pentru a opta oară când Andrei Rublev atinge penultimul act la un turneu Masters 1.000, însă până acum a cucerit un singur trofeu la această categorie, anul trecut la Monte Carlo.
În 2021, la Jocurile Olimpice de la Tokyo, Andrei Rublev a cucerit medalia de aur la dublu mixt, alături de compatrioata sa Anastasia Pavliucenkova.